C 118/1

OZNÁMENIE KOMISIE

Oznámenie Komisie o odporúčaniach pre jednotlivé členské štáty a regióny týkajúce sa aktualizovaných správ z roku 2018 týkajúcich sa článkov 8, 9 a 10 rámcovej smernice o morskej stratégii (2008/56/ES)

(2022/C 118/01)

1. ÚVOD

Rámcová smernica o morskej stratégii (2008/56/ES) (1) je holistickou politikou na ochranu morského prostredia európskych morí, ktorá zároveň umožňuje udržateľné využívanie morských zdrojov a služieb. Od členských štátov sa v nej vyžaduje, aby posúdili stav kvality morského prostredia, určili dobrý environmentálny stav, stanovili vhodné environmentálne ciele, vypracovali primerané monitorovacie programy a vykonávali opatrenia na dosiahnutie kľúčového cieľa smernice zabezpečiť do roku 2020 „dobrý environmentálny stav“ všetkých morských vôd EÚ. Tento cieľ sa však vo všetkých vodách EÚ a vo všetkých deskriptoroch smernice nedosiahol (2).

Členské štáty mali počas druhého cyklu vykonávania smernice Komisii do 15. októbra 2018 oznámiť svoje aktualizované správy týkajúce sa článkov 8, 9 a 10 smernice (3). Komisia musí tieto správy členských štátov posúdiť v súlade s článkom 12 a článkom 17 ods. 4 smernice.

Členské štáty môžu na splnenie zákonnej povinnosti podávania správ podľa rámcovej smernice o morskej stratégii poskytovať textové správy štruktúrované podľa vnútroštátnych potrieb. Prostredníctvom spoločnej stratégie vykonávania rámcovej smernice o morskej stratégii sa členské štáty dohodli aj na poskytovaní elektronických správ so štruktúrovanými informáciami, ktoré sú vhodné na účely posúdení podľa článku 12 a na šírenie na európskej úrovni prostredníctvom systému WISE Marine (4).

Z 23 členských štátov, ktoré majú morské vody (5), a preto podľa článku 17 musia podávať správy, predložilo do septembra 2020 svoju textovú správu 22 členských štátov. Členským štátom, ktoré správu do termínu v októbri 2018 nepredložili, sa táto ich povinnosť pravidelne pripomínala na zasadnutiach v rámci spoločnej stratégie vykonávania rámcovej smernice o morskej stratégii. Proti Bulharsku, Chorvátsku, Cypru, Dánsku, Estónsku, Francúzsku, Grécku, Írsku, Lotyšsku, Litve, Malte, Poľsku, Portugalsku, Slovinsku, Španielsku, Taliansku a Spojenému kráľovstvu sa začali konania o porušení povinnosti (6). Všetky prípady boli po prijatí správ uzavreté s výnimkou Bulharska, ktorého správy neboli doručené ani do novembra 2021.

Do októbra 2020 poskytlo elektronické správy 20 členských štátov, a preto boli zahrnuté do tohto posúdenia podľa článku 12. Okrem komunikácie prostredníctvom spoločnej stratégie vykonávania rámcovej smernice o morskej stratégii sa uskutočnila priama komunikácia s Bulharskom a Gréckom so žiadosťou o predloženie elektronických správ (7). Oneskorené elektronické podávanie správ členskými štátmi následne viedlo k meškaniu tohto posúdenia podľa článku 12.

Na základe tohto posúdenia bola za každý členský štát vypracovaná národná správa (8) a v prípade troch (9) zo štyroch morských regiónov podľa rámcovej smernice o morskej stratégii (Baltské more, severovýchodná časť Atlantického oceánu a Stredozemné more) (10) bola vypracovaná regionálna správa o súdržnosti.

Posúdenie okrem toho viedlo k súboru odporúčaní pre každý členský štát a región (vo všeobecnosti sa dajú uplatniť na všetky členské štáty v týchto regiónoch). Cieľom odporúčaní je určiť spôsoby, ako by sa mali zlepšiť správy týkajúce sa článkov 8, 9 a 10 pri ich ďalšej aktualizácii v októbri 2024.

Spoločné výskumné centrum Európskej komisie (JRC) súbežne s analýzou správ členských štátov na účely tohto posúdenia podľa článku 12 rámcovej smernice o morskej stratégii, ktorá poskytuje spätnú väzbu k podávaniu správ podľa jednotlivých členských štátov, analyzovalo správy aj z vedeckého a technického hľadiska. Výsledkom je súbor 11 technických správ, ktoré poskytujú európsky prehľad na podporu procesu vykonávania rámcovej smernice o morskej stratégii (11).

V tomto oznámení, ako aj v pracovnom dokumente útvarov Komisie, ktorý je jeho sprievodným dokumentom (12), sa uvádzajú odporúčania pre všetky krajiny a regióny, ktoré boli doteraz posúdené. Týkajú sa troch článkov (8, 9 a 10), ktoré sú predmetom správ, ako aj deskriptorov uvedených v prílohe I k rámcovej smernici o morskej stratégii a kritérií uvedených v rozhodnutí Komisie (EÚ) 2017/848.

Pracovný dokument útvarov Komisie, ktorý je sprievodným dokumentom (13) k tomuto oznámeniu, obsahuje konkrétne vnútroštátne a regionálne odporúčania pre všetky krajiny a regióny, ktoré boli doteraz posúdené.

2. VNÚTROŠTÁTNE A REGIONÁLNE ODPORÚČANIA:

Článok Témy Počet odporúčaní Článok 8 — Posudzované aspekty a prvky — Metodika posudzovania — Miera dosiahnutia dobrého environmentálneho stavu — Kľúčové tlaky brániace dobrému environmentálnemu stavu — Konzistentnosť súčasného posúdenia vo vzťahu k stanoveniu dobrého environmentálneho stavu v roku 2018 Vnútroštátne – 5 — Ucelený súbor prvkov — Ucelená metodika posudzovania Regionálne – 4 Článok 9 — Použitie primárnych kritérií — Použitie sekundárnych kritérií — Kvalitatívny opis dobrého environmentálneho stavu — Kvantitatívne stanovenie dobrého environmentálneho stavu Vnútroštátne – 7 — Ucelené použitie primárnych kritérií — Ucelený kvalitatívny opis dobrého environmentálneho stavu — Ucelené kvantitatívne stanovenie dobrého environmentálneho stavu Regionálne – 7 Článok 10 — Ciele pre kľúčové tlaky — Merateľné ciele — Posúdiť pokrok pri plnení cieľov — Kvantifikovať odchýlku od dobrého environmentálneho stavu — Prepojiť cieľ s priamymi opatreniami Vnútroštátne – 5 — Kľúčové tlaky v (sub)regióne Regionálne – 1 Spolu 29

3. ZÁVER

Zváženie týchto odporúčaní členskými štátmi, najmä ak je potrebná ďalšia harmonizácia a jednotné podávanie správ, si bude vyžadovať ďalšiu spoluprácu členských štátov na technickej úrovni v kontexte spoločnej stratégie vykonávania rámcovej smernice o morskej stratégii (14), napríklad v rámci technických skupín podľa rámcovej smernice o morskej stratégii a sietí expertov Spoločného výskumného centra.

(1) Smernica Európskeho parlamentu a Rady 2008/56/ES zo 17. júna 2008, ktorou sa ustanovuje rámec pre činnosť Spoločenstva v oblasti morskej environmentálnej politiky (rámcová smernica o morskej stratégii) (Ú. v. EÚ L 164, 25.6.2008, s. 19).

(2) COM(2020) 259 final.

(3) V súlade s článkom 17 ods. 2 písm. a) a b).

(4) GD14: guidance for 2018 reporting on Art. 8, 9 & 10 updates; Annex 2 worked examples (usmernenia na podávanie aktualizovaných správ za rok 2008 týkajúcich sa článkov 8, 9 a 10; príloha 2 s podrobnými príkladmi).

(5) Morské vody sú vymedzené v článku 3 ods. 1 rámcovej smernice o morskej stratégii. Česko, Luxembursko, Maďarsko, Rakúsko a Slovensko sú vnútrozemskými krajinami a podľa článku 17 správy nepodávajú.

(6) Spojené kráľovstvo bolo v čase povinnosti podávania správ v roku 2018 ešte členským štátom EÚ, ale svoju elektronickú správu včas na účely tohto posúdenia nedodalo.

(7) Zvyšné dva členské štáty (Bulharsko, Grécko) sa posúdia, keď budú ich elektronické správy k dispozícii.

(8) Technické posúdenia jednotlivých krajín pre Komisiu vypracoval externý konzultant – pozri https://circabc.europa.eu/ui/group/326ae5ac-0419-4167-83ca-e3c210534a69/library/31bf127a-ca1f-483e-a34e-e0243754ef81?p=1&n=10&sort=modified_DESC.

(9) Štvrtý morský región, Čierne more, má len dva členské štáty (Bulharsko a Rumunsko) a nemožno ho posúdiť z hľadiska súdržnosti, kým Bulharsko nepredloží svoje elektronické správy.

(10) Technické posúdenia jednotlivých regiónov pre Komisiu vypracoval externý konzultant – pozri https://circabc.europa.eu/ui/group/326ae5ac-0419-4167-83ca-e3c210534a69/library/31bf127a-ca1f-483e-a34e-e0243754ef81?p=1&n=10&sort=modified_DESC.

(11) 9 Preskúmania JRC: https://mcc.jrc.ec.europa.eu/main/dev.py?N=18&O=460.

(12) SWD(2022) 55.

(13) SWD(2022) 55.

(14) Spoločná stratégia vykonávania je neformálnym koordinačným programom, ktorý zriadila Komisia a na ktorom sa zúčastňujú členské štáty, strany regionálnych morských dohovorov a iné zainteresované subjekty.